Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση της οδηγίας 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η οδηγία-πλαίσιο 89/107/ΕΚ σχετικά με τα πρόσθετα στα τρόφιμα προβλέπει την έκδοση ειδικών οδηγιών με σκοπό την εναρμόνιση της χρήσης των διαφόρων κατηγοριών προσθέτων στα τρόφιμα. Η οδηγία 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα περιλαμβάνει κατάλογο με τα εγκεκριμένα γλυκαντικά, τα τρόφιμα στα οποία επιτρέπεται να χρησιμοποιούνται και τις συνθήκες χρήσης τους. Η οδηγία εξεδόθη τον Ιούνιο του 1994 και τροποποιήθηκε για πρώτη φορά το 1996. Σήμερα πρέπει να προσαρμοστεί με βάση τις πρόσφατες τεχνικές και επιστημονικές εξελίξεις.

Οι κυριότερες τροποποιήσεις που προτείνονται με την οδηγία αυτή είναι οι εξής:

1. Έγκριση δύο νέων γλυκαντικών. της σουκραζόλης και του άλατος ασπαρτάμης-ακετοσουλφάμης

Το πλαίσιο και τα κριτήρια έγκρισης των νέων πρόσθετων ορίζονται στην οδηγία 89/107/ΕΟΚ του Συμβουλίου. Τα κριτήρια αυτά είναι, συνοπτικά, να υπάρχει τεχνολογική ανάγκη, να μην παρουσιάζουν κανένα κίνδυνο για την υγεία του καταναλωτή στα προτεινόμενα επίπεδα χρήσης, να μην παραπλανούν τον καταναλωτή και να είναι προς όφελος του καταναλωτή.

1.1 Σουκραζόλη

Η σουκραζόλη είναι ένα γλυκαντικό το οποίο παρασκευάζεται με ελεγχόμενη χλωρίωση της σακχαρόζης και είναι 500-600 περίπου φορές γλυκύτερο από τη ζάχαρη. Έχει εγκριθεί από πολλές άλλες χώρες σε όλο τον κόσμο, όπως ο Καναδάς, η Αυστραλία, η Ιαπωνία και οι Ηνωμένες Πολιτείες της Αμερικής.

Η επιστημονική επιτροπή τροφίμων αξιολόγησε τα στοιχεία σχετικά με την ασφάλεια της σουκραζόλης και εξέδωσε τη γνωμοδότησή της το Σεπτέμβριο του 2000. Η επιτροπή κατέληξε στο συμπέρασμα ότι η σουκραζόλη είναι αποδεκτή ως γλυκαντικό για γενική χρήση στα τρόφιμα και όρισε την αποδεκτή ημερήσια πρόσληψη (ΑΗΠ) σε 0-15 mg / kg σωματικού βάρους.

Τα γλυκαντικά έντονης γλυκαντικής ικανότητας έχουν πλεονεκτήματα για τους καταναλωτές που επιθυμούν να μειώσουν την πρόσληψη ζάχαρης ή θερμίδων και για τα άτομα που πάσχουν από διαβήτη. Η έγκριση ενός ακόμη γλυκαντικού έντονης γλυκαντικής ικανότητας έχει το πλεονέκτημα ότι προσφέρει στους καταναλωτές και στη βιομηχανία τροφίμων δυνατότητα επιλογής από μεγαλύτερη ποικιλία γλυκαντικών, περιορίζοντας έτσι την πρόσληψη απλών γλυκαντικών.

Ο κατασκευαστής υποστηρίζει ότι η σουκραζόλη έχει επιπλέον και τα ακόλουθα πλεονεκτήματα σε σύγκριση με άλλα επιτρεπόμενα σήμερα γλυκαντικά:

- Τα χαρακτηριστικά της γεύσης της αναφέρει ότι είναι πολύ παρόμοια με της ζάχαρης, με λιγότερο έντονη γεύση από τα πλάγια τμήματα της γλώσσας ή ύστερη γεύση, αντίθετα με ό,τι συμβαίνει συνήθως με τα γλυκαντικά έντονης γλυκαντικής ικανότητας.

- Είναι σταθερή κατά την επεξεργασία σε υψηλή θερμοκρασία, όπως το ψήσιμο ή η παστερίωση. Έτσι η βιομηχανία τροφίμων θα έχει τη δυνατότητα να παραγάγει ευρύτερο φάσμα προϊόντων με μειωμένες θερμίδες, όπως ψημένα παρασκευάσματα και δημητριακά. Σημαίνει επίσης ότι το επιτραπέζιο γλυκαντικό μπορεί να χρησιμοποιηθεί από τους καταναλωτές στη μαγειρική και ζαχαροπλαστική στο σπίτι.

- Αναμειγνύεται καλά με τα σάκχαρα. Αυτό δίνει τη δυνατότητα να παράγονται περισσότερα ελαφρά προϊόντα τα οποία να περιέχουν χαμηλότερα επίπεδα ζάχαρης.

- Είναι σταθερή κατά τη μακροχρόνια αποθήκευση, με αποτέλεσμα οικονομικά οφέλη για τους καταναλωτές και τη βιομηχανία τροφίμων.

Μετά τη γνωμοδότηση της επιστημονικής επιτροπής τροφίμων και τη διαπίστωση της τεχνολογικής ανάγκης, έγιναν διαβουλεύσεις με τη βιομηχανία σχετικά με τις αναμενόμενες χρήσεις της σουκραζόλης. Με βάση τις διαβουλεύσεις που έγιναν με τη βιομηχανία, δημιουργήθηκε ένας κατάλογος με τις κατηγορίες τροφίμων και τις ανώτατες δόσεις χρήσης της σουκραζόλης. Οι εκτιμήσεις της πρόσληψης από τον παραγωγό της σουκραζόλης και δύο κράτη μέλη υποδεικνύουν ότι με αυτές τις ανώτατες δόσεις τηρείται το όριο ΑΗΠ για τη σουκραζόλη.

1.2 Άλας ασπαρτάμης-ακετοσουλφάμης

Το άλας ασπαρτάμης-ακετοσουλφάμης είναι, όπως υποδηλώνεται από την ονομασία του, άλας δύο ήδη εγκεκριμένων γλυκαντικών, της ασπαρτάμης και του ακετοσουλφαμικού καλίου. Παρασκευάζεται από τις δύο αυτές ουσίες με αντικατάσταση του ιόντος καλίου του ακετοσουλφαμικού καλίου από ασπαρτάμη.

Η επιστημονική επιτροπή τροφίμων αξιολόγησε τα στοιχεία σχετικά με την ασφάλεια του άλατος ασπαρτάμης-ακετοσουλφάμης και εξέδωσε τη γνωμοδότησή της το Μάρτιο του 2000. Σύμφωνα με την επιτροπή η χρήση του άλατος ασπαρτάμης-ακετοσουλφάμης ως πρόσθετου είναι αποδεκτή δεδομένου ότι:

- το άλας αποτελεί μια εναλλακτική πηγή ιόντων ασπαρτάμης-ακετοσουλφάμης προς τις δύο ήδη επιτρεπόμενες πηγές (Ε 951 και Ε 950)

- η πιθανή έκθεση είναι ίδια με ένα ισοδύναμο μείγμα ασπαρτάμης και ακετοσουλφαμικού καλίου

- η χρήση της ουσίας δεν δημιουργεί ανάγκη για περαιτέρω εξέταση της ασφάλειας

Ο κατασκευαστής υποστηρίζει ότι το άλας ασπαρτάμης-ακετοσουλφάμης έχει τα ακόλουθα πρόσθετα πλεοενεκτήματα σε σύγκριση με το μείγμα των δύο αυτών ουσιών:

- Τα συστατικά γλυκαντικά δεν διαχωρίζονται και εξασφαλίζεται σταθερή αναλογία. Αυτό έχει ως αποτέλεσμα σταθερότερη ποιότητα προϊόντος.

- Οι κρύσταλλοι διαλύονται ταχύτερα σε σύγκριση με τα μείγματα απλών γλυκαντικών. Τα στιγμιαία προϊόντα, όπως επιδόρπια, επικαλύψεις, διαλύματα ποτών σε σκόνη και επιτραπέζια γλυκαντικά, συμπεριφέρονται επομένως καλύτερα κατά την ανασύσταση.

- Σε αντίθεση με το μείγμα, το άλας δεν είναι υγροσκοπικό. Η αποθήκευση και η χρήση στη βιομηχανία του άλατος ασπαρτάμης-ακετοσουλφάμης είναι επομένως ευκολότερη. Κάνει το χειρισμό του προϊόντος ευκολότερο και οι απαιτήσεις συσκευασίας είναι λιγότερο αυστηρές.

- Οι ημικυβικοί κρύσταλλοι του άλατος είναι εύκολο να παραχθούν. Αυτό σημαίνει ότι είναι δυνατόν να παρασκευαστεί ρέουσα κόνις μορίων ελεγχόμενου μεγέθους - πράγμα πολύ σημαντικό για τα μείγματα κόνεων.

- Το άλας διαλύεται εύκολα σε δύσκολες εφαρμογές, όπως οι καραμέλες χωρίς ζάχαρη, όπου είναι δύσκολο να χρησιμοποιηθεί μείγμα γλυκαντικών. Αυτό έχει ως αποτέλεσμα ανώτερη ποιότητα προϊόντος.

- Το άλας βελτιώνει εντυπωσιακά τη γλυκύτητα της τσίχλας και της δίνει ποιότητα μεγάλης διάρκειας χωρίς να απαιτείται εγκαψυλίωση του γλυκαντικού, για παράδειγμα με υλικά επικάλυψης.

- Η δομή του στερεού άλατος είναι τέτοια που τα μοριακά κέντρα τα οποία παίζουν ένα ρόλο στη διάσπαση της ασπαρτάμης είναι δεσμευμένα από το παρακείμενο ακετοσουλφαμικό ιόν. Η αυξημένη σταθερότητα που προκύπτει ως αποτέλεσμα σημαίνει ότι το άλας μπορεί να χρησιμοποιηθεί απευθείας σε δύσκολες εφαρμογές, όπως η τσίχλα με γεύση κανέλας, για τις οποίες η ασπαρτάμη είναι ακατάλληλη εάν δεν προστατευτεί με εγκαψυλίωση.

- Το κάλιο που περιέχεται στο ακετοσουλφαμικό κάλι αποβάλλεται όταν δημιουργείται το άλας ασπαρτάμης-ακετοσουλφάμης. Έτσι το άλας αντιπροσωπεύει μια πιο συμπυκνωμένη πηγή γλυκύτητας και περιλαμβάνει δύο αμιγώς γλυκαντικές ουσίες μαζί, χωρίς τη μη λειτουργική παρουσία του καλίου.

Η χρήση του άλατος ασπαρτάμης-ακετοσουλφάμης προτείνεται επομένως για τις κατηγορίες τροφίμων για τις οποίες έχουν εγκριθεί η ασπαρτάμη και το ακετοσουλφαμικό κάλι. Τα επίπεδα χρήσης του άλατος προκύπτουν από τις χαμηλότερες δόσεις των δύο συστατικών μερών, της ασπαρτάμης και του ακετοσουλφαμικού καλίου. Οι ανώτατες δόσεις χρήσης για την ασπαρτάμη και το ακετοσουλφαμικό κάλι δεν πρέπει ωστόσο να είναι μεγαλύτερες κατά τη χρήση τους σε συνδυασμό με το άλας ασπαρτάμης-ακετοσουλφάμης.

2. Παρακολούθηση των εγκεκριμένων γλυκαντικών, μείωση της πρόσληψης κυκλαμικών παραγώγων

Η οδηγία-πλαίσιο για τα πρόσθετα τροφίμων, οδηγία 89/107/ΕΟΚ του Συμβουλίου, ορίζει ότι όλα τα πρόσθετα τροφίμων πρέπει να παρακολουθούνται διαρκώς και, όταν χρειάζεται, να επαναξιολογούνται υπό το φως των μεταβαλλομένων συνθηκών χρήσης και των νέων επιστημονικών στοιχείων.

Τηρώντας τη διάταξη αυτή, η επιστημονική επιτροπή τροφίμων επαναξιολόγησε την ασφάλεια του κυκλαμινικού οξέος, νατρίου και ασβεστίου με βάση τα νέα επιστημονικά στοιχεία τα οποία προέκυψαν μετά την προηγούμενη γνωμοδότησή της. Στη νέα της γνωμοδότηση το Μάρτιο του 2000, η επιτροπή ορίζει νέα ΑΗΠ 0-7 mg/kg σωματικού βάρους για το κυκλαμινικό οξύ, νάτριο και ασβέστιο, εκφραζόμενα σε κυκλαμινικό οξύ. Οι μελέτες σχετικά με την πρόσληψη που πραγματοποιήθηκαν σε τέσσερα κράτη μέλη με βάση την προηγούμενη προσωρινή ΑΗΠ και εξετάστηκαν από την επιτροπή, έδειξαν ότι και αυτή η νέα ΑΗΠ πρέπει να τηρείται.

Ωστόσο, πρόσφατα στοιχεία σχετικά με την πρόσληψη που υποβλήθηκαν από τη Δανία προτείνουν ότι η πρόσληψη κυκλαμικών παραγώγων στα παιδιά μπορεί να υπερβαίνει την ΑΗΠ. Επομένως, προτείνεται να μειωθεί η ανώτατη δόση χρήσης για τα κυκλαμικά παράγωγα με απαγόρευση ή περιορισμό της χρήσης τους σε ορισμένες κατηγορίες τροφίμων.

3. Επιπλέον, προτείνεται να αποφασίζει η Επιτροπή, σύμφωνα με τη διαδικασία που ορίζεται στο άρθρο 7 της οδηγίας, σχετικά με το εάν μία ουσία είναι γλυκαντικό κατά την έννοια της οδηγίας αυτής. Αυτό θα ευθυγράμμιζε την οδηγία 94/35/ΕΚ με τις δύο άλλες ειδικές οδηγίες για τα πρόσθετα τροφίμων, την οδηγία 94/36/ΕΚ για τις χρωστικές που μπορούν να χρησιμοποιούνται στα τρόφιμα και την οδηγία 95/2/ΕΚ για τα πρόσθετα τροφίμων πλην των χρωστικών και των γλυκαντικών, στις οποίες προβλέπονται παρόμοιες διατάξεις.

I ΔΕΛΤΙΟ ΑΝΤΙΚΤΥΠΟΥ ΣΕ ΣΧΕΣΗ ΜΕ ΤΗΝ ΕΠΙΚΟΥΡΙΚΟΤΗΤΑ

1. Ποιοι είναι οι στόχοι του προτεινόμενου μέτρου σε σχέση με τις υποχρεώσεις της Κοινότητας;

Η οδηγία 89/107/ΕΚ προβλέπει την έκδοση ειδικών οδηγιών με σκοπό την εναρμόνιση της χρήσης των διαφόρων κατηγοριών προσθέτων στα τρόφιμα. Η οδηγία 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα εξεδόθη στις 30 Ιουνίου 1994. Σήμερα πρέπει να προσαρμοστεί με βάση τις πρόσφατες τεχνικές και επιστημονικές εξελίξεις.

2. Η Κοινότητα έχει αποκλειστική αρμοδιότητα για το προτεινόμενο μέτρο ή είναι συναρμόδια με τα κράτη μέλη;

Αρμόδια για το προτεινόμενο μέτρο είναι αποκλειστικά η Κοινότητα.

3. Κατά πόσο πρόκειται για πρόβλημα κοινοτικής κλίμακας;

Η εναρμόνιση της χρήσης των πρόσθετων στα τρόφιμα σε κοινοτικό επίπεδο ήταν προτεραιότητα για την ολοκλήρωση της εσωτερικής αγοράς. Η οδηγία-πλαίσιο 89/107/ΕΟΚ για τα πρόσθετα τροφίμων εξεδόθη στις 21 Δεκεμβρίου 1988 και οι τρεις ειδικές οδηγίες (χρωστικές, γλυκαντικά, διάφορα) το 1994 και το 1995. Έκτοτε, τα μέσα που αφορούν τη χρήση των πρόσθετων είναι ίδια στα δεκαπέντε κράτη μέλη. Η δομή αυτή εξασφαλίζει υψηλού επιπέδου προστασία του καταναλωτή, του προσφέρει μεγαλύτερη ελευθερία επιλογής τροφίμων και εξασφαλίζει την ελεύθερη κυκλοφορία των τροφίμων.

Η οδηγία 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα βασίζεται στην αρχή του θετικού καταλόγου. Κατάλογος με τα εγκεκριμένα γλυκαντικά περιλαμβάνεται στο παράρτημα της οδηγίας μαζί με κατάλογο των τροφίμων στα οποία επιτρέπεται να χρησιμοποιούνται, καθώς και τις συνθήκες χρήσης τους. Απαγορεύεται η χρήση όλων των γλυκαντικών που δεν περιλαμβάνονται στον κατάλογο, εκτός από τα νέα γλυκαντικά τα οποία έχουν εγκριθεί προσωρινά από τα κράτη μέλη για μια περιορισμένη περίοδο δύο ετών.

4. Ποια είναι η αποτελεσματικότερη λύση λαμβανομένων υπόψη των μέσων που διαθέτουν η Κοινότητα και τα κράτη μέλη;

Η χρήση των πρόσθετων στα τρόφιμα πρέπει να ρυθμίζεται ενιαία στην Ευρωπαϊκή Κοινότητα ώστε να εξασφαλίζεται υψηλό επίπεδο ασφάλειας των τροφίμων και το ελεύθερο εμπόριο των τροφίμων στο εσωτερικό της Κοινότητας.

5. Ποιο είναι το πρακτικό πρόσθετο όφελος που θα προσφέρει το προτεινόμενο μέτρο και ποιο θα είναι το κόστος εάν δεν θεσπιστεί;

Η επιστημονική επιτροπή τροφίμων αξιολόγησε δύο νέες ουσίες που προορίζονται να χρησιμοποιηθούν ως γλυκαντικά. Εάν η Επιτροπή προτείνει τη χρήση των γλυκαντικών αυτών, μπορούν να εγκριθούν σε κοινοτικό επίπεδο. Εάν η Επιτροπή δεν προτείνει τη χρήση των ουσιών αυτών, δεν μπορούν να χρησιμοποιηθούν στην Κοινότητα.

Επιπλέον, η πρόταση προβλέπει τη μείωση των ανώτατων δόσεων ενός γλυκαντικού, για το οποίο τώρα έχει οριστεί μία νέα αποδεκτή ημερήσια πρόσληψη (ΑΗΠ), η οποία είναι χαμηλότερη από την προηγούμενη προσωρινή ΑΗΠ. Σκοπός του μέτρου είναι να εξασφαλιστεί ότι θα τηρείται η ΑΗΠ για το πρόσθετο αυτό.

6. Σε τι είδους ενέργειες μπορεί να προβεί η Κοινότητα;

Απαιτείται η έκδοση μιας νέας οδηγίας από το Ευρωπαϊκό Κοινοβούλιο και το Συμβούλιο σύμφωνα με τη διαδικασία που ορίζεται στο άρθρο 95 για την τροποποίηση της οδηγίας 94/35/ΕΚ.

7. Είναι απολύτως απαραίτητο να θεσπιστούν ενιαίοι κανόνες ή αρκεί μια οδηγία που να καθορίζει γενικές αρχές και η εφαρμογή να επαφίεται στα κράτη μέλη;

Η πρόταση της Επιτροπής βασίζεται στην αρχή της πλήρους εναρμόνισης σε κοινοτικό επίπεδο, όπως περιγράφεται στην οδηγία-πλαίσιο για τα πρόθετα τροφίμων.

2002/0152 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση της οδηγίας 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [1],

[1] ΕΕ C [...] της [...], σ. [...].

τη γνώμη της Οικονομικής και Κοινωνικής Επιτροπής [2],

[2] ΕΕ C [...] της [...], σ. [...].

κατόπιν διαβουλεύσεων με την επιστημονική επιτροπή τροφίμων, σύμφωνα με το άρθρο 6 της οδηγίας 89/107/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθεσιών των κρατών μελών σχετικά με τα πρόσθετα που επιτρέπεται να χρησιμοποιούνται στα τρόφιμα τα οποία προορίζονται για την ανθρώπινη διατροφή [3],

[3] ΕΕ L 40 της 11.2.1989, σ. 27. Οδηγία όπως τροποποιήθηκε από την οδηγία 94/34/ΕΚ του Ευρωπαϊκού Κοινοβουλίου και του Συμβουλίου (ΕΕ αριθ. L 237 της 10.9.1994, σ.1).

Αποφασίζοντας σύμφωνα με τη διαδικασία που αναφέρεται στο άρθρο 251 της Συνθήκης [4],

[4] ΕΕ C [...] της [...], σ. [...].

Εκτιμώντας τα εξής:

(1) Η οδηγία 94/35/ΕΚ του Συμβουλίου της 30ης Ιουνίου 1994 για τα γλυκαντικά που προορίζονται να χρησιμοποιηθούν στα τρόφιμα [5] ορίζει έναν κατάλογο γλυκαντικών που επιτρέπεται να χρησιμοποιούνται στην Κοινότητα και τις συνθήκες χρήσης τους.

[5] ΕΕ L 237 της 10.9.1994, σ. 3. Οδηγία όπως τροποποιήθηκε από την οδηγία 96/83/ΕΚ του Ευρωπαϊκού Κοινοβουλίου και του Συμβουλίου (ΕΕ αριθ. L 48 της 19.2.1997, σ.16).

(2) Από το 1996 η επιστημονική επιτροπή τροφίμων έχει κρίνει αποδεκτά δύο νέα γλυκαντικά, τη σουκραζόλη και το άλας ασπαρτάμης-ακετοσουλφάμης.

(3) Η επιστημονική επιτροπή τροφίμων τώρα έχει θεσπίσει μία νέα αποδεκτή ημερήσια πρόσληψη (ΑΗΠ) για το κυκλαμινικό οξύ, νάτριο και ασβέστιο. Η γνωμοδότηση της επιστημονικής επιτροπής τροφίμων σε συνδυασμό με μια αυστηρή ερμηνεία των εκτιμήσεων για την πρόσληψη, έχει ως αποτέλεσμα τη μείωση των ανώτατων δόσεων του κυκλαμινικού οξέος και των αλάτων του νατρίου και ασβεστίου.

(4) Τα συγκεκριμένα πρόσθετα τροφίμων ανταποκρίνονται στα γενικά κριτήρια που ορίζονται στο παράρτημα ΙΙ της οδηγίας 89/107/ΕΟΚ.

(5) Είναι επιθυμητό όταν λαμβάνεται μια απόφαση σχετικά με το εάν μια συγκεκριμένη ουσία είναι γλυκαντικό, να ακολουθείται η διαδικασία διαβούλευσης με τη μόνιμη επιτροπή για την τροφική αλυσίδα και την υγεία των ζώων.

(6) Τα άρθρα 53 και 54 του κανονισμού 178/2002 (ΕΚ) του Ευρωπαϊκού Κοινοβουλίου και του Συμβουλίου της 28ης Ιανουαρίου 2002 για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφάλειας των τροφίμων [6] θεσπίζουν διατάξεις για τη λήψη έκτακτων μέτρων για τρόφιμα που προέρχονται από την Κοινότητα ή εισάγονται από τρίτη χώρα. Επιτρέπουν στην Επιτροπή να εγκρίνει τέτοια μέτρα σε καταστάσεις κατά τις οποίες ένα τρόφιμο μπορεί να αποτελεί σοβαρό κίνδυνο για την ανθρώπινη υγεία, την υγεία των ζώων ή για το περιβάλλον και κατά τις οποίες ο κίνδυνος αυτός δεν μπορεί να αντιμετωπιστεί ικανοποιητικά από τα μέτρα που λαμβάνουν το (τα) ενδιαφερόμενο (-α) κράτος (-η) μέλος (-η).

[6] ΕΕ L 31 της 1.2.2002, σ. 1.

(7) Οι διατάξεις της οδηγίας 94/35/ΕΚ πρέπει να προσαρμοστούν για να ληφθεί υπόψη η απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [7].

[7] ΕΕ L 184 της 17.7.1999, σ. 23.

(8) Η οδηγία 94/35/ΕΚ θα πρέπει να τροποποιηθεί ανάλογα.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 94/35/ΕΚ τροποποιείται ως εξής:

(1) Το άρθρο 4 αντικαθίσταται από το εξής:

"Άρθρο 4

1. Μπορεί να αποφασιστεί σύμφωνα με τη διαδικασία που αναφέρεται στο άρθρο 7 παράγραφος 2 εάν μία ουσία είναι γλυκαντικό κατά την έννοια του άρθρου 1 παράγραφος 2.

2. Οσάκις αμφισβητείται εάν, βάσει της παρούσας οδηγίας, επιτρέπεται η χρήση γλυκαντικών σε συγκεκριμένο τρόφιμο, είναι δυνατό να αποφασιστεί σύμφωνα με τη διαδικασία του άρθρου 7 παράγραφος 2 εάν αυτό ανήκει σε μια από τις κατηγορίες τροφίμων που αναφέρονται στην τρίτη στήλη του παραρτήματος."

(2) Το άρθρο 7 αντικαθίσταται από το εξής:

"Άρθρο 7

1. Η Επιτροπή θα επικουρείται από τη μόνιμη επιτροπή για την τροφική αλυσίδα και την υγεία των ζώων που έχει συσταθεί βάσει του άρθρου 58 παράγραφος 1 του κανονισμού 178/2002 (ΕΚ) (στο εξής αποκαλούμενη "η επιτροπή").

2. Όταν γίνεται παραπομπή στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, με την επιφύλαξη των διατάξεων του άρθρου 8 της προαναφερθείσας απόφασης. Η προβλεπόμενη στο άρθρο 5 παράγραφος 6 της απόφασης 1999/468/ΕΚ προθεσμία καθορίζεται σε τρείς μήνες.

3. Η επιτροπή θεσπίζει τον εσωτερικό κανονισμό της."

(3) Το παράρτημα τροποποιείται σύμφωνα με το παράρτημα της παρούσας οδηγίας.

Άρθρο 2

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από τις [...] το αργότερο. Πληροφορούν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, αυτές πρέπει να περιέχουν παραπομπή στην παρούσα οδηγία ή να συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την [...] ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[...] [...]

ΠΑΡΑΡΤΗΜΑ

Το παράρτημα της οδηγίας 94/35/ΕΚ τροποποιείται ως εξής:

(1) Η κατηγορία 'εκλεκτά αρτοσκευάσματα προοριζόμενα για ειδική διατροφή' μετονομάζεται σε 'εκλεκτά αρτοσκευάσματα, με μειωμένες θερμίδες ή χωρίς πρόσθετα σάκχαρα'

(2) Στον Αριθμό Ε 951 ασπαρτάμη προστίθεται η ακόλουθη κατηγορία:

'- χωνάκια και γκοφρέτες, για παγωτό, χωρίς πρόσθετα σάκχαρα // 1000 mg/kg'

(3) Στον αριθμό Ε 952 κυκλαμινικό οξύ, νάτριο και ασβέστιο:

(α) για την κατηγορία 'αρωματισμένα ποτά με βάση το νερό, με μειωμένες θερμίδες ή χωρίς πρόσθετα σάκχαρα' η ανώτατη δόση '400 mg/l' αντικαθίσταται από τη δόση '350 mg/l'

(β) οι ακόλουθες κατηγορίες και ανώτατες δόσεις διαγράφονται:

'- γλυκίσματα χωρίς πρόσθετα σάκχαρης // 500 mg/kg

- γλυκίσματα με βάση κακάο ή ξηρούς καρπούς, με μειωμένες θερμίδες ή χωρίς μειωμένες θερμίδες ή χωρίς πρόσθετα σάκχαρα // 500 mg/kg

- γλυκίσματα με βάση άμυλο, με μειωμένες θερμίδες ή χωρίς πρόσθετα σάκχαρα // 500 mg/kg

- τσίχλες χωρίς πρόσθετα σάκχαρα // 1500 mg/kg

- ζαχαρώδη μικροπροϊόντα που δροσίζουν την αναπνοή, χωρίς πρόσθετα σάκχαρα // 2500 mg/kg

- παγωτά με μειωμένες θερμίδες ή χωρίς πρόσθετα σάκχαρα // 250 mg/kg'

(4) Προστίθενται οι ακόλουθοι πίνακες:

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

ΔΕΛΤΙΟ ΑΞΙΟΛΟΓΗΣΗΣ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΕΠΙ ΤΩΝ ΕΠΙΧΕΙΡΗΣΕΩΝ ΚΑΙ, ΙΔΙΑΙΤΕΡΑ, ΤΩΝ ΜΙΚΡΟΥ ΚΑΙ ΜΕΣΑΙΟΥ ΜΕΓΕΘΟΥΣ ΕΠΙΧΕΙΡΗΣΕΩΝ (ΜΜΕ)

Τίτλος της πρότασης

Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα

Αριθμός εγγράφου αναφοράς

SANCO/2002/1404-02

Η πρόταση

1. Γιατί, με βάση την αρχή της επικουρικότητας, κρίνεται απαραίτητη η κοινοτική νομοθεσία στον τομέα αυτόν και ποιοι είναι οι κυριότεροι στόχοι της;

Προτείνεται τροποποίηση του θετικού καταλόγου των γλυκαντικών που ορίζεται στην οδηγία 94/35/ΕΚ. Η οδηγία αυτή εκπονήθηκε σύμφωνα με τις διατάξεις της οδηγίας-πλαισίου για τα πρόσθετα τροφίμων, οδηγία 89/107/ΕΟΚ του Συμβουλίου, που ζητά από την Επιτροπή να υποβάλει πρόταση για όλα τα πρόσθετα τροφίμων και τις κατηγορίες τροφίμων στις οποίες επιτρέπεται να χρησιμοποιούνται τα εγκεκριμένα πρόσθετα τροφίμων μαζί με τις ανώτατες δόσεις τους.

Η οδηγία 94/35/ΕΚ του Ευρωπαϊκού Κοινοβουλίου και του Συμβουλίου για τα γλυκαντικά που προορίζονται να χρησιμοποιηθούν στα τρόφιμα εξεδόθη τον Ιούνιο του 1994. Η προηγούμενη τροποποίηση της οδηγίας έγινε τον Δεκέμβριο του 1996. Έκτοτε έχουν υπάρξει εξελίξεις σε τεχνικό και επιστημονικό επίπεδο, καθώς και στην παρασκευή των τροφίμων. Επομένως, υπάρχει ανάγκη για τροποποίηση της οδηγίας 94/35/ΕΚ.

Για το λόγο αυτό είναι επομένως αναγκαίο να υποβληθεί πρόταση για τροποποίηση της οδηγίας 94/35/ΕΚ του Ευρωπαϊκού Κοινοβουλίου και του Συμβουλίου ώστε να γίνουν αλλαγές στο θετικό κατάλογο των γλυκαντικών.

Οι επιπτώσεις στισ επιχειρήσεισ

2. Ποιοι επηρεάζονται από την πρόταση;

- ποιοι τομείς επιχειρηματικών δραστηριοτήτων

Επηρεάζονται όλοι οι τομείς της βιομηχανίας τροφίμων που χρησιμοποιούν πρόσθετα στην παρασκευή τροφίμων

- τι μεγέθη επιχειρήσεων (ποια είναι η συγκέντρωση μικρού και μεσαίου μεγέθους επιχειρήσεων)

Θα διευρυνθεί το φάσμα των προϊόντων που είναι δυνατόν να παρασκευαστούν από ΜΜΕ καθώς και από μεγαλύτερες επιχειρήσεις

- υπάρχουν ιδιαίτερες γεωγραφικές περιοχές της Κοινότητας όπου συναντώνται οι επιχειρήσεις αυτές;

Η γεωγραφική κατανομή είναι ομοιογενής

3. Τι μέτρα πρέπει να λάβουν οι επιχειρήσεις για να συμμορφωθούν με την πρόταση;

Η χρήση ορισμένων γλυκαντικών σε ορισμένα τρόφιμα θα εγκριθεί σε χαμηλότερη δόση ή δεν θα εγκριθεί πλέον και η παραγωγή θα πρέπει να προσαρμοστεί ανάλογα

4. Ποιες είναι οι πιθανές οικονομικές συνέπειες;

- στην απασχόληση;

- στις επενδύσεις και στη δημιουργία νέων επιχειρήσεων;

- στην ανταγωνιστική θέση των επιχειρήσεων;

Δεν θα υπάρξουν συνέπειες για την απασχόληση. Η ανταγωνιστικότητα θα αυξηθεί λόγω της μεγαλύτερης αποτελεσματικότητας της παραγωγής.

5. Περιλαμβάνονται στην πρόταση μέτρα για να ληφθούν υπόψη οι ιδιαιτερότητες των μικρομεσαίων επιχειρήσεων (λιγότερες ή διαφορετικές απαιτήσεις κλπ);

Η πρόταση δεν προβλέπει ειδικά μέτρα για τις ΜΜΕ. Όλες οι επιχειρήσεις αντιμετωπίζονται ισότιμα.

Διαβουλευσεισ

6. Πίνακας οργανώσεων, με τις οποίες έγιναν διαβουλεύσεις σχετικά με την πρόταση και έκθεση των κυριότερων απόψεών τους.

Ζητήθηκε επισήμως η γνώμη των συναρμοδίων υπηρεσιών της Επιτροπής.

Ζητήθηκε η γνώμη του Ευρωπαϊκού Οργανισμού Καταναλωτών (BEUC), της Συνομοσπονδίας των βιομηχανιών τροφίμων και ποτών της ΕΕ (CIAA) και τού Διεθνούς Οργανισμού Γλυκαντικών (ISA). Δεν ελήφθησαν σχόλια από τον BEUC. Η CIAA και ο ISA υποστηρίζουν την πρόταση.